Австрия

Австрия – Төп Европада күрүне. Чурттакчы чонунуң саны 9,105 млн кижи (2023 ч). Найысылалы – Вена. Күрүне дылы – немец дыл. Федералдыг күрүне, парламентилиг республика. Австрия 9 федералдыг черлерге чарлып турар (Бургенланд, Каринтия, Алдыы Австрия, Үстүү Австрия, Зальцбург, Тироль, Штирия, Форарльберг, Вена). Соңгу талазындан Чехия, соңгу-чөөн талазындан Словакия, чөөн талазындан Венгрия, мурнуу талазындан Словения болгаш Италия, барыын талазындан Лихтенштейн болгаш Швейцария, соңгу-барыын талазындан Германия-биле кызыгаарлаттынып турар. Австрия – делегейде эң бай чурттарның бирээзи. Ол күрүнениң акшазының эге хемчээ – евро. Австрия Европаның эвилели, Каттышкан Чоннар Ниитилелиниң кежигүнү. Адының тыптып келгени Күрүнениң ады (бурунгу немец дылда "Österreich" – Чөөн күрүне дээн). Австрия деп ат 996 чылдың ноябрь 1-ниң хүнүнде документиге демдеглеттинген. Австрияның тугу делегейде база бир Бурунгу күрүнелерниң демдээ болуп турар. Бо төөгүге хамаарышкан тоолчургу чугаада болза мынча деп турар. 1191 чылда 3-кү Крестовой поход үезинде Леопольд V герцогтуң маңган ак хөйлеңинче дыка хөй хан чаштай берген. Кажан герцог калбак курун чежиптерге ак өңнүг шыйыг тыптып келген. Ол ийи өңнүң каттышканындан Австрияның тугу бодараан. Чурттакчы чону Чурттакчы чонунуң саны 9 104 772 (2023 ч). Шажын чүдүлгези 2001 чылдың демдеглээни-биле алыр болза ниити чурттакчы чонунуң 73.6% католиктер, 4.7% лютераннар, 6.5% өске чүдүлгелиг чурттакчылары ислам – 4.2%, православия – 2.2%, иудаизм – 0.1% ниитизи-биле 12 конфессия бар, оларның аразындан 3000 кижи сикх чүдүлгелиг (2009 ч) санаашкыны-биле алыр болза, 12% чурттакчы чону боттарын кайы-даа конфессияларга санавайн турар. Демдеглелдер